נחום פצ'ניק

נחום פצ'ניק (נולד ב-1973) הוא משורר ופסיכותרפיסט ישראלי, ממייסדי כתב העת "משיב הרוח", מייסדה ומנהלה של תנועת "ארץ שלום".

ביוגרפיה
פצ'ניק, יליד קריית ארבע, הוא נין האדמו"ר מצ'רנוביל-ברעזנה, רבי נחום יהושע הלוי פיצ'ניק, שנרצח בשואה, וצאצא של רבי מנחם נחום מצ'רנוביל. הוריו הם מראשוני המתנחלים בקריית ארבע, ובגיל שש עברה משפחתו להתגורר בבית אל. פצ'ניק הוא בוגר הישיבה התיכונית חיספין ברמת הגולן. לאחר מכן למד בישיבת שבי חברון, ובגיל 20 התגייס לצה"ל. הוא שירת בהתחלה בסיירת מטכ"ל, אך פרש בהמשך. אחרי הצבא למד בישיבת בית אורות וישיבת שיח, והוא רואה את עצמו כתלמידם של הרב שג"ר, הרב ארתור גרין הרב מנחם פרומן, ואוהד אזרחי.

משנת 1994 ועד שנת 2000 היה בחבורת המשוררים המייסדים של כתב-העת "משיב הרוח". שיריו פורסמו גם בכתבי העת "חדרים", "הליקון" ו"דימוי" וכן בספר "הנבא בן אדם" (הוצאת ראובן מס, 2006). בשנת 2008 יצא לאור ספר שיריו "סוס האמונה", בהוצאת כתר ספרים ובעריכת המשורר אליעז כהן. הספר זכה במענק ממפעל הפיס.

משנת 2009 משמש פצ'ניק כיו"ר תנועת "ארץ שלום", העוסקת בדיאלוג, חיזוק שכנות טובה ושיתוף פעולה חברתי כלכלי ודתי בין מתנחלים לפלסטינים, ומשנת 2011 הוא חבר בקבוצת מחקר סגורה של Google Ideas, שבה כ-150 קרבנות טרור לשעבר ופעילי טרור, שנאה ונאו-נאצים לשעבר עוסקים בקידום שלום עולמי.

באוגוסט 2013, ביום שבו הורשע הרב מרדכי אלון בביצוע מעשים מגונים בתלמידו, התפרץ פצ'ניק לשיעורו של הרב אלון אשר סוקר בכלי התקשורת וקרא לו להודות שחטא. פצ'ניק העיד בכתבה ב"ידיעות אחרונות" כי הוא עצמו נפגע מינית בצעירותו, וכי "חשבתי בעבר שזהו, החיים שלי נגמרו. שיש לי עכשיו 60 שנה לחיות במיץ של הזבל. אבל יש ריפוי לטראומה. היום אני מלווה אנשים שנפגעו וזו זכות גדולה.". בריאיון לכאן 11 סיפר כי נפגע מינית על ידי אביו כשהיה בסוף תיכון ובתחילת שירותו בסיירת מטכ"ל, ובעקבות הפגיעה פרש מהיחידה; ודיבר על האפשרות לסלוח ומה שהיא מחוללת בתוכו.

באביב שנת 2022 יצא לאור ספרו השני "נמר של קדושה". (הוצאת "שימו לב") הספר המשלב שירים ותורות שכתב ועוסקים בכתיבה מדיטטיבית ופסיכדלית, עיסוק נרחב במיניות אוהבת, שירה פוליטית וטקסטים פוסט-קבליים וניאו חסידיים העוסקים בטנטרה וריפוי מיני.

בדצמבר 2022 פרסם בדף הפייסבוק האישי שלו כי זומן להעיד בלהב 433, במסגרת פעולות החקירה בפרשת התקיפות המיניות המיוחסות לרב טאו. פצ'ניק סיפר כי עדותו לא עסקה בתקיפות המיניות לכאורה, אלא בתמיכתו של הרב טאו בתלמידו אשר התעלל באשתו.

חיים אישיים
פצ'ניק גרושואב לשלוש בנות ובן. הוא מתגורר במאחז האקולוגי שדה בועז שבצפון גוש עציון.

בשנים האחרונות עזב פצ'ניק את העולם האורתודוקסי והצטרף לזרם הליברלי-אמוני. וכיום הוא מנהל אורח חיים מסורתי.

קישורים חיצוניים

 
 
 
  נחום פצ'ניק בתוכנית "שאלה תשובה" בכאן 11 אוגוסט 2022: https://www.youtube.com/watch?v=FqX6PWFSnKI
מתוך פרסומים של פצ'ניק
 
 
 , שיר

הערות שוליים

משוררים כותבי עברית
ציונות דתית: אנשי חינוך
בוגרי ישיבה תיכונית חיספין
בוגרי ישיבת שבי חברון
בוגרי ישיבת שיח יצחק
תלמידי הרב שג"ר
נווה דניאל: אישים
תושבי מאחזים
יוצאים בשאלה
ישראלים שנולדו ב-1973